Els estudiants de Secundària de Sant Jordi tarden 50 minuts en arribar als instituts de Vinaròs – Vinaròs News
Els estudiants de Secundària de Sant Jordi tarden 50 minuts en arribar als instituts de Vinaròs
ENSENYAMENTSANT JORDIVINARÒS 12 Gener, 2020 Vinaròs News
IES José Vilaplana16 IES Leopoldo Querol16 Sant Jordi141 VINARÒS4429
AJUNTAMENT DE SANT JORDI Indignació a Sant Jordi per la situació a la qual cada dia han d’enfrontar-se els estudiants d’Educació Secundària del municipi....
Indignació a Sant Jordi per la situació a la qual cada dia han d’enfrontar-se els estudiants d’Educació Secundària del municipi. L’alumnat, que es trasllada a Vinaròs per a assistir als instituts Leopoldo Querol i Josep Villaplana, es veu obligat a invertir 50 minuts en un trajecte que hauria de cobrir-se en uns 10 minuts, “és un abús i més quan estem parlant de menors”, va assenyalar l’alcalde, Iván Sánchez.
Sánchez va explicar que “la Conselleria d’Educació, responsable del servei de transport públic escolar, que és obligatori, empra el mateix itinerari i autobús que recull als estudiants de Sant Jordi per a donar servei als que viuen en l’extraradi de Vinaròs, amb el que un trajecte que hauria de durar uns 10 minuts (Sant Jordi-Vinaròs) s’allarga fins a 50 minuts i a la volta fan el mateix recorregut; això es tradueix en què els estudiants de Sant Jordi han d’eixir a les 6.50 hores del matí per a poder arribar puntuals a les 8 hores a les classes i no tornen fins a les 16 hores, sense dinar i només amb 20 minuts de descans”.
El problema ve des de lluny i l’Ajuntament de Sant Jordi, en representació dels pares i mares dels alumnes, ha presentat queixes sobre l’assumpte en reiterades ocasions sense que, hui dia, hagen sigut ateses, “el curs passat també va succeir el mateix, però es va posar solució; enguany, en canvi, portem des de principi de curs demanant un servei digne, que atenga les necessitats de l’alumnat, però les nostres demandes, de moment, han caigut en sac trencat”, va assegurar Sánchez.
“Abans de Nadal, em vaig reunir amb Adolf Sanmartín, director territorial de la Presidència de la Generalitat, i amb el director territorial de la Conselleria d’Educació, Robert Roig, i es van comprometre a solucionar el problema passades les festes nadalenques, però no ha sigut així; a més, hem remés un escrit a la direcció de l’institut Leopoldo Querol, a l’AMPA del centre i a la Direcció Territorial d’Educació.
Davant “la inacció i desídia” per part de l’administració autonòmica, l’Ajuntament de Sant Jordi estudia prendre mesures legals per a instar a la Generalitat a donar una solució urgent a la situació, “aquesta setmana ens hem reunit amb els pares i mares dels alumnes i, si no se soluciona el problema, no ens quedarà més eixida que anar per la via legal”, va avançar Sánchez, alhora que va indicar que, de moment, “esperarem al dimarts que ve perquè ens han comunicat que, des de Conselleria, es posaran en contacte amb l’Ajuntament per a abordar el tema”.
Actualment, va indicar l’alcalde, “alguns dels pares i mares van amb els seus vehicles particulars a portar i recollir als seus fills als centres educatius, perquè puguen dinar a la seua hora i arribar a temps a les activitats extraescolars, però aquesta no és la solució perquè el transport escolar és obligatori, però no de la forma que s’està fent”, va concloure Sánchez.